**Snovi brojni poput zvijezda**

Svi očekuju snove kada padne mrak. Ja mogu sanjati bilo gdje, bilo kad, o bilo kome.

Jedna zvijezda predstavlja jedan san. Svatko od nas ima svoje nebo, nebo koje ne poznaje granice. Snovi također nisu samo niz neobjašnjivih fotografija u starom prašnjavom albumu. Postoji i ona vrsta snova koji se mogu ostvariti. Eee, to je najbolja vrsta snova. Doduše, u njoj nema vilenjaka, letećih ljudi, drugih svjetova. U njima si ti. To je možda jedini film u kojem si samo ti, uvijek i zauvijek, glavni lik. Taj film može svaki dan mijenjati scenarij ili scenografiju. Svaka minuta je važna, jer ako nešto napraviš minutu prije ili kasnije, mijenja se SVE. Svaki dan gledamo svijet svojim očima i nitko tebe ne može znati bolje od samoga sebe. Ti samoga sebe najbolje poznaješ. Krojač si koji kroji snove po isključivo svojim mjerama. Zapamti to. Ljudi te ponekad neće razumjeti. No znaj, ne mora te svaka osoba podržavati i beskrajno te obožavati. Pronađi prave osobe koje će se uklapati u tvoj film, koje će htjeti biti dio tvoga filma. Ne odustaj! Krojenje snova je puno lakše od samog ostvarivanja tih snova. Tek tu počinješ biti malo realniji. Budi uporan! Ustraj! Stani! Razmisli i dobro promisli. Dan za danom u glavi si ponavljaj svoj cilj, svoj san. Ako slučajno ili namjerno zakasniš na prvi let, znaj da uvijek postoji drugi. Stotine drugih. Ako trebaš plakati, plači. Ako padaš, padni. Ako želiš nakon prvog pada odustati, ne odustaj. I da, možda nećeš biti najbolji od najboljih u onome što radiš. Tek tada moraš ojačati i stisnuti zube. Samo nemoj misliti da će sve ići glatko. Neće. Okolina će ti lagati, povrjeđivati te, gledati te s visoka…isto tako će te i voljeti, ohrabrivati, biti ti oslonac.

Ako slučajno ne osjetiš sreću u onome što si ostvario, pusti taj san, stvori drugi.

Jer…

Snovi su brojni poput zvijezda.

 Marta Gregur

8. razred

OŠ Prelog

 Mentor: Ivana Samardžija-Bermanec